— На жаль, так. Гэта адваротны бок мэдалю. Паколькі ён быў адданым служкам царызму, а ягоныя шэдэўры — спрэс рэлігійныя, таму пра іх у БССР не гаварылі. Рэшту жыцьця ён шчасьліва правёў у Літве, у коле сямʼі, аздабляючы тамтэйшыя касьцёлы, напісаўшы дзясяткі каталіцкіх абразоў. Там, у Літве, засталася і большая частка ягонай спадчыны, там Сілівановіча лічаць літоўскім мастаком-дэмакратам. Што праўда, на роднай Вілейшчыне яго цяпер таксама шануюць, згадваюць усё часьцей. А вось у Расеі ягонае імя, бадай, ужо нікому нічога ня скажа. Відавочна, што раман з чужой расейскай уладаю меў для яго калясальны плён пры жыцьці, але скончыўся амаль поўным забыцьцём сёньня.